《寄题安福凤林桥》
宋代·王洋

二年庐陵城，不踏安成野。
但闻古侯封，活壤富书社。
剸烦或容容，书考乃下下。
韩君令安成，政事饰儒雅。
考实见功多，程劳用力寡。
邑南横工溪，春流夏湍泻。
舆梁久费支，冬涉犹病骻。
韩君一咄嗟，民力竞输写。
修梁插晴空，野色集平瓦。
问君胡能然，一钱不主把。
因民乃利民，胡往弗宽假。
十年旌旗中，未得洗兵马，
羽书固所先，民簿乃付且。
谁知安成令，从政识用舍。
目前纵奔驰，心事日萧洒，
薛宣好男儿，正可上醇斝。
吾虽不预观，书以告来者。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。